Nr. ..................../............................2022

# REFERAT DE APROBARE

***privind modificarea și înlocuirea Anexei la Ordinul ministrului mediului şi gospodăririi apelor nr.578/2016 pentru aprobarea Metodologiei de calcul al contribuţiilor şi taxelor datorate la Fondul pentru mediu***

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a proiectului de ordin pentru modificarea și înlocuirea anexei la Ordinul ministrului mediului şi gospodăririi apelor nr. 578/2006 pentru aprobarea Metodologiei de calcul al contribuţiilor şi taxelor datorate la Fondul pentru mediu.

Baza legală a proiectului de ordin supus aprobării o constituie prevederile art. 6 lit. j) și m) din anexa la Hotărârea Guvernului nr. 1/2006 privind aprobarea Regulamentului de organizare şi funcţionare a Administraţiei Fondului pentru Mediu, cu modificările şi completările ulterioare, precum și art. 17 din Ordonanţa de urgenţă a Guvernului nr. 196/2005 privind Fondul pentru Mediu, aprobată cu modificări şi completări prin Legea nr. 105/2006, cu modificările şi completările ulterioare, potrivit căruia ”Metodologia de calcul al contribuţiilor şi taxelor prevăzute la art. 9 alin. (1) lit. a)-f), i), j), p), q), s), ş), ţ), v)-y) se stabileşte prin ordin al conducătorului autorităţii publice centrale pentru protecţia mediului.”

Ordinul ministrului mediului şi gospodăririi apelor nr. 578/2006 pentru aprobarea Metodologiei de calcul al contribuţiilor şi taxelor datorate la Fondul pentru mediu a fost publicat în Monitorul Oficial al României, Partea I, nr. 516 din 14 iunie 2006. Ulterior, acest act normativ a fost modificat succesiv prin: Ordinul ministrului mediului şi dezvoltării durabile nr. 1607/2008, Ordinul ministrului mediului nr. 1648/2009, Ordinul ministrului mediului şi pădurilor nr. 1032/2011, Ordinul ministrului mediului şi schimbărilor climatice nr. 192/2014, Ordinul ministrului mediului, apelor şi pădurilor nr. 2413/2016, Ordinul ministrului mediului nr. 1.503 din 18 decembrie 2017, Rectificarea nr. 1.503 din 18 decembrie 2017, Ordinul ministrului mediului nr.149/2019, Rectificarea nr.149 la Ordinul ministrului mediului nr. 149/2019.

Prin Ordonanța de urgență a Guvernului nr. 50/2019 pentru modificarea Ordonanţei de urgenţă a Guvernului nr. 196/2005 privind Fondul pentru mediu și a Legii nr. 249/2015 privind modalitatea de gestionare a ambalajelor şi a deşeurilor de ambalaje, publicată în Monitorul Oficial nr. 630 din 19 iulie 2018, s-a intervenit asupra textelor de reglementare a taxelor și contribuțiilor la bugetul Fondului pentru mediu.

Întrucât aplicarea cadrului legal a generat dificultăţi a fost necesară modificarea şi completarea legislaţiei în domeniu şi armonizarea cu prevederile legislaţiei europene în domeniu. Astfel, la acest moment este necesară modificarea Anexei la Ordinul Ordinul ministrului mediului şi gospodăririi apelor nr.578/2016 pentru aprobarea Metodologiei de calcul al contribuţiilor şi taxelor datorate la Fondul pentru mediu.

Luând în considerare abordarea la nivelul Comisiei Europene care se reflectă în pachetul economiei circulare, prin Ordonanța de urgență a Guvernului nr. 50/2019 s-a intervenit asupra articolulului 9 alineatul (1), litera a) din Ordonanța de urgență a Guvernului nr. 196/2005 și s-a reglementat *”o contribuţie de 2% din veniturile realizate din vânzarea deşeurilor, obţinute de către deţinătorul deşeurilor, persoană fizică sau juridică. Sumele se reţin la sursă de către operatorii economici care desfăşoară activităţi de colectare şi/sau valorificare a deşeurilor, care au obligaţia să le vireze la Fondul pentru mediu”*. Tot prin Ordonanța de urgență a Guvernului. nr. 50/2019 s-a introdus o nouă literă, litera v1), cu următorul cuprins: *”v1) o contribuţie de 2 lei/kg datorată de operatorii economici care desfăşoară activităţi de colectare/valorificare/salubrizare şi raportează deşeuri pentru contribuabilii prevăzuţi la lit. v) şi y), pentru diferenţa dintre cantităţile de deşeuri de ambalaje, deşeuri de echipamente electrice şi electronice (DEEE), baterii, anvelope uzate, declarate ca fiind gestionate, şi cantităţile de deşeuri constatate de Administraţia Fondului pentru Mediu”.*

Totodată, prin Ordonanța de urgență a Guvernului nr. 50/2019 s-au prevăzut modificari la Anexa nr. 3 din O.U.G. nr. 196/2005 stabilite prin Anexa nr. 1, ce face referire la „*obiectivele minime de valorificare sau incinerare în instalaţii de incinerare cu recuperare de energie şi de valorificare prin reciclare, globale* şi pe tip de materiale de ambalare, începând cu anul 2019”, precum și modificări la Anexa nr. 4 din Ordinul ministrului mediului şi gospodăririi apelor nr. 578/2006 pentru aprobarea Metodologiei de calcul al contribuţiilor şi taxelor datorate la Fondul pentru mediu referitoare la „situaţia trasabilităţii deşeurilor colectate pentru UAT”.

De asemenea, prin Ordonanța de urgență a Guvernului nr.125/2022 pentru modificarea şi completarea Ordonanţei de urgenţă a Guvernului nr. 196/2005 privind Fondul pentru mediu s-a intervenit asupra textelor de reglementare a taxelor și contribuțiilor la bugetul Fondului pentru mediu, în baza dispozițiilor art. 16 alin. (4) din Legea nr. 249/2015 privind modalitatea de gestionare a ambalajelor şi a deşeurilor de ambalaje, ale art. 16 alin. (8) lit. e), ale art. 16 alin. (9) lit. i) din aceeași lege, ale art. 29-31 din Ordonanța de urgență a Guvernului nr. 5/2015 privind deşeurile de echipamente electrice şi electronice, cu modificările și completările ulterioare.

In baza prevederilor legislative menționate anterior, art. 9 alin. 1) lit.d), q), v), v1), din Ordonanța de urgență a Guvernului nr.196/2005, precum și Anexa nr.5 din Ordonanța de urgență a Guvernului nr. 196/2005 s-au modificat după cum urmează:

*„d) o contribuţie de 2 lei/kg, datorată pentru diferenţa dintre cantităţile de deşeuri de ambalaje corespunzătoare obiectivelor minime de valorificare sau incinerare în instalaţii de incinerare cu recuperare de energie şi de valorificare prin reciclare prevăzute în anexa nr. 3 şi cantităţile de deşeuri de ambalaje efectiv valorificate sau incinerate în instalaţii de incinerare cu recuperare de energie şi valorificate prin reciclare, de către: operatorii economici care introduc pe piaţa naţională produse ambalate, operatorii economici care importă/achiziţionează intracomunitar produse ambalate pentru utilizare/consum propriu, operatorii economici care supraambalează produse ambalate individual în vederea revânzării/redistribuirii, operatorii economici care introduc pe piaţa naţională ambalaje de desfacere şi operatorii economici care dau spre închiriere, sub orice formă, cu titlu profesional, ambalaje;*

*q) ecotaxa, în valoare de 0,15 lei/bucată, aplicată tuturor pungilor de transport, cu excepţia celor fabricate din materialele care respectă cerinţele SR EN 13432:2002; ecotaxa se încasează de la operatorii economici care introduc pe piaţa naţională astfel de ambalaje de desfacere şi se evidenţiază distinct pe documentele de vânzare, iar valoarea acesteia se afişează la loc vizibil la punctul de vânzare/desfacere, în vederea informării consumatorilor finali. Sunt exceptate de la plata ecotaxei pungile de uz casnic introduse pe piaţa naţională de către operatorii economici, aceştia având obligaţia să le inscripţioneze individual cu sintagma «pungi de uz casnic»; este interzisă comercializarea pungilor de uz casnic ca ambalaje la punctul de vânzare/desfacere;*

*v) o contribuţie de 2 lei/kg, datorată de către: operatorii economici autorizaţi pentru implementarea răspunderii extinse a producătorului în domeniul ambalajelor şi deşeurilor de ambalaje, plata făcându-se pentru diferenţa dintre cantităţile de deşeuri corespunzătoare obiectivelor anuale, stabilite în anexa nr. 3, şi cantităţile efectiv valorificate, în limita garanţiei prevăzute la art. 16 alin. (8) lit. e) din Legea nr. 249/2015 privind modalitatea de gestionare a ambalajelor şi a deşeurilor de ambalaje, cu modificările şi completările ulterioare, şi persoane juridice legal constituite, autorizate de Comisia Naţională pentru Reciclarea Materialelor din cadrul Ministerului Economiei pentru preluarea responsabilităţii pentru gestionarea deşeurilor de anvelope uzate, plata făcându-se pentru diferenţa dintre cantităţile corespunzătoare obiectivelor anuale de gestionare a deşeurilor de anvelope uzate şi cantităţile efectiv gestionate.*

*Anexa 5:*

|  |  |
| --- | --- |
| *Categoria de echipamente electrice şi electronice (conform anexei nr. 2 la Ordonanţa de urgenţă a Guvernului nr. 5/2015 privind deşeurile de echipamente electrice şi electronice, cu modificările şi completările ulterioare)* | *Contribuţia*  *(lei/kg)* |
| *Categoriile 1-2, 4-6 din anexa nr. 2 la Ordonanţa de urgenţă a Guvernului nr. 5/2015, cu modificările şi completările ulterioare* | *4* |
| *Categoria 3 din anexa nr. 2 la Ordonanţa de urgenţă a Guvernului nr. 5/2015, cu modificările şi completările ulterioare* | *8* |

Pentru motivele invocate, vă rugăm să aprobați emiterea *Ordinului privind modificarea și înlocuirea Anexei la Ordinul ministrului mediului şi gospodăririi apelor nr.578/2016 pentru aprobarea Metodologiei de calcul al contribuţiilor şi taxelor datorate la Fondul pentru mediu*

**PREȘEDINTE,**

**Laurențiu Adrian NECULAESCU**

Șef Serviciu,

Emilia Pavel